Christophorus Schönborn
Christophorus Cardinalis Schönborn (e familia nobili ortus in Skalken Bohemiae die 22 Ianuarii 1945, unde eodem anno ad Austriam exiit), alumnus Universitatis Vindobonensis, studia superiora Lutetiae consecutus est apud Sorbonam Scholamque Practicam necnon Universitatem Catholicam, breviter insuper in universitate Ratisbonensi. Fuit episcopus auxiliaris Vindobonensis et titularis Sutrinus ab anno 1991. Est cardinalis presbyter, titulo Iesu Divini Opificis, ab anno 1998 et archiepiscopus Vindobonensis ab anno 1995. Schönborn mense Aprili 2005 et mense Martio 2013 conclavibus adfuit, quae Iosephum Ratzinger et Georgium Marium Bergoglio papas creaverunt et etiam sive anno 2005 sive anno 2013 papabilis habebatur ut Ioanni Paulo II et postea Benedicto Papae XVI succederet, qui se magistratu abdicaverat die 28 Februarii 2013.